Elsebeth Gerner Nielsen (RV), 2005-03-17:
Museerne og det danske kulturlandskab med dets stendysser, gravhøje, diger og alle de andre spor efter vore forfædre er med til at sætte vor egen generation ind i en større sammenhæng.
Ved at studere museernes samlinger finder vi f.eks. ud af, at Danmark og dansk kultur er skabt af og i en myriade af møder mellem Danmark og resten af verden, og vi erindres også om, at vi hver især er en del af en helhed, som rækker langt ud over den enkelte.
Det kan i sig selv være en befriende oplevelse, men den fylder også en med en vis ydmyghed.
Man skal passe på ikke at komme til at ødelægge noget, og der skal ikke mange forkerte beslutninger til, før gravhøje er forsvundet eller arkivalier smuldret bort.
Det er i det lys, Det Radikale Venstre ser på museumsloven i forbindelse med kommunalreformen.
Vi har spurgt, hvordan man kan bruge kommunalreformen til at styrke museumsområdet og bevare kulturlandskabet, og vi mener, det kan gøres ved at give regionerne et større ansvar end de nuværende amter.
Mange museer ville have godt af at blive løftet fra først og fremmest at være kommunernes ansvar til at blive regionens ansvar.
Det gælder f.eks. alle de store museer, altså alle de museer, som har et virke, der rækker langt ud over kommunegrænsen og derfor har stor regional og national betydning.
Det er bl.a. de museer, som for øjeblikket får økonomisk støtte fra amterne, men uden nødvendigvis at have fået det blå stempel i form af en § 16godkendelse.
Ud over den ændring er det vores ønske, at museumsrådene og de faglige kulturmiljøråd, som nu ligger i amterne, flyttes over til regionerne, og det samme gælder konserveringsværkstederne.
Ligeledes bør det overvejes at sikre, at regionerne har økonomi til at sikre fælles arkivbyggeri og andre foranstaltninger, som kan fremme og rationalisere museumsdriften.
Det er sådan, vi gerne så kommunalreformen udmøntet på museumsområdet, men regeringens forslag ligger et godt stykke fra den model.
Med lovforslag nr. 52 centraliseres museumsområdet.
Kulturarvsstyrelsen styrkes, og bl.a. kommer ansvaret for, at en gravhøj i Thisted ikke pløjes væk, til at ligge i Kulturarvsstyrelsen, så der bliver nok at se til.
Men samtidig forsvinder de faglige miljøer, som har kunnet understøtte det kulturbevarende arbejde ud over det ganske land.
Jeg tænker her på de amtslige museumsråd og kulturmiljøråd.
Det bliver nu op til kommunerne at have den nødvendige faglige kompetence til at indtænke bevarelsen af kulturmiljøet i kommuneplanerne.
Det betyder, at kulturmiljøet skal konkurrere med alle mulige andre kommunale hensyn, som måske umiddelbart betyder mere for kommunernes økonomi end f.eks. bevarelsen af et stendige.
Vi vil bede ministeren overveje følgende forslag til ændring af lovforslaget: For det første ønsker vi armslængdeprincippet skrevet ind i lovforslagets bemærkninger, så kommunen forpligtes til at støtte sig til faglige vurderinger.
Det vil alt andet lige være billigere, det erkender jeg.
Paragraffen skal omhandle museer med særlig regional betydning, men vi er åbne over for, hvordan den skal formuleres.
For det tredje ønsker vi, at der i regionerne som minimum er en bevilling til at sikre den nødvendige koordination og iværksættelse af fælles aktiviteter, eventuelt som en del af den regionale udviklingsplan, ligesom vi ønsker, at konserveringsværkstederne fra at være placeret i amtsligt regi fremover placeres i regionalt regi.
Det Radikale Venstre beklager, at heller ikke museumsområdet er indtænkt som en betydende del af udviklingen af alle egne af Danmark.
Med nedlæggelsen af amterne forsvinder de eksisterende muligheder for at iværksætte fælles aktiviteter til glæde for både borgere og turister og til højnelse af kvaliteten og fagligheden på museerne.
Det bliver nu op til det enkelte museum at skabe den nødvendige overordnede koordination og planlægning, men det bliver svært, for ressourcerne og tiden er ikke til det.